Komisjoni otsus,

4. mai 2001,

millega sätestatakse loomatervishoiunõuded ja veterinaarsertifikaadid kolmandatest riikidest pärit määratletud patogeenivabade munade impordiks ning koostatakse loetelu kolmandatest riikidest, millest liikmesriigid lubavad selliseid mune importida

(teatavaks tehtud numbri K(2001) 1174 all)

(EMPs kohaldatav tekst)

(2001/393/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. oktoobri 1990. aasta direktiivi 90/539/EMÜ kodulindude ja haudemunade ühendusesisest kaubandust ning kolmandatest riikidest importimist reguleerivate loomatervishoiunõuete kohta, [1] viimati muudetud direktiiviga 1999/90/EÜ, [2] eriti selle artiklit 23, artikli 24 lõiget 2 ning artikleid 26 ja 27,

ning arvestades järgmist:

(1) Määratletud patogeenivabad munad (SPF-munad) on haudemunad, mida kasutatakse laboratoorseks diagnoosimiseks vaktsiinide tootmisel ja testimisel ning uurimistööks ja farmaatsias kasutamiseks ja mis märgistatakse templiga.

(2) Nõukogu 29. oktoobri 1975. aasta määruses (EMÜ) nr 2782/75 haudemunade ja kodulindude tibude tootmise ja turustamise kohta [3] sätestatakse haudemunade märgistamise nõuded ja selle rakendamiseks vastu võetud komisjoni määrusega (EMÜ) nr 1868/77 [4] sätestatakse eelkõige haudemunade märgistamist käsitlevad üksikasjalikud rakenduseeskirjad.

(3) SPF-munad ei sobi inimtoiduks.

(4) Ühenduse õigusaktides ei ole SPF-munasid spetsiifiliselt määratletud, seetõttu tuleb täpne määratlus sätestada.

(5) SPF-munad tuleb toota vastavalt kehtivale Euroopa farmakopöale, [5] kus on määratletud vastavad nõuded.

(6) Need erilised omadused peaksid vältima klassikalise lindude katku, Newcastle’i haiguse ja teiste kodulindude haiguste levimise ühendusse tingimusel, et kohaldatakse kõiki muid käesoleva otsuse sätteid.

(7) Liikmesriigid soovivad importida SPF-mune riikidest, mida ei peeta vabadeks Newcastle’i haigusest ja klassikalisest lindude katkust, kuid mis suudavad pakkuda selle konkreetse toote puhul loomatervishoiualaseid tagatisi.

(8) SPF-mune võib kasutada üksnes rajatistes, kus need pärast kasutamist hävitatakse või töödeldakse muul viisil nii, et igasugune haiguse levimise oht oleks välditud.

(9) Selle kategooria munade jaoks tuleb koostada veterinaarsertifikaat ja vastav loetelu kolmandatest riikidest, millel on lubatud seda sertifikaati kasutada selliste munade eksportimiseks ühendusse.

(10) Käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevas otsuses kasutatakse järgmisi mõisteid: Määratletud patogeenivabad (SPF) munad – nõukogu direktiivi 90/539/EMÜ artikli 2 lõikes 2 sätestatud haudemunad, mis on pärit "määratletud patogeenidest vabadest kanakarjadest", nagu on kirjeldatud Euroopa farmakopöas, ja mis on ette nähtud üksnes diagnoosimiseks, uurimistööks või farmaatsias kasutamiseks.

Artikkel 2

1. Liikmesriigid lubavad importida SPF munasid I lisas loetletud kolmandatest riikidest ja kolmandate riikide osadest tingimusel, et need vastavad II lisas sätestatud asjaomaste veterinaarsertifikaatide nõuetele ja et nendele lisatakse nõuetekohaselt täidetud ja allkirjastatud sertifikaat.

2. Liikmesriigid lubad importida SPF mune üksnes siis, kui need on märgistatud templiga, millel on näidatud riigi ISO-kood ja ettevõtte loanumber ja kui munade pakenditel on selgesti nähtavalt ja loetavalt sama teave, näidates, et saadetis sisaldab seda konkreetset toodet; lisaks sellele tuleb pärast impordikontrolli saadetis vedada otse selle sihtkohta. Selline märgistus on vastavuses määruse (EMÜ) nr 2782/75 (viimati muudetud selle rakendusmäärusega (EMÜ) nr 1868/77) artiklis 6 sätestatud munade turustamise üldiste nõuetega.

Artikkel 3

Kasutamata munad, kogu pakendusmaterjal ja munade kõrvalejäänud osad ja jäätmed tuleb pärast kasutamist tuhastada või muul viisil töödelda nii, et igasugune haiguse levimise oht oleks välditud.

Artikkel 4

Käesolevat otsust kohaldatakse alates 30. aprillist 2001 sertifitseeritud määratletud patogeenivabade munade suhtes.

Artikkel 5

Käesolev otsus on adresseeritud liikmesriikidele.

Brüssel, 4. mai 2001

Komisjoni nimel

komisjoni liige

David Byrne

[1] EÜT L 303, 31.10.1990, lk 6.

[2] EÜT L 300, 23.11.1999, lk 19.

[3] EÜT L 282, 1.11.1975, lk 100.

[4] EÜT L 209, 17.8.1977, lk 1.

[5] Kolmas väljaanne, Euroopa Nõukogu, 1997.

--------------------------------------------------

I LISA

Kolmandad riigid, millel on lubatud kasutada käesoleva otsuse II lisas sätestatud sertifikaati määratletud patogeenivabade (SPF) munade impordiks Euroopa Liitu, on nõukogu otsuse 79/542/EMÜ lisa I osas loetletud riigid.

--------------------------------------------------

II LISA

+++++ TIFF +++++

+++++ TIFF +++++

--------------------------------------------------